Veiligheidswagte vas vir transito-roofArgieffoto Twee wagte by ŉ bekende veiligheidsmaatskappy in Kaapstad is Vrydagoggend in verband met ŉ transitorooftog in hegtenis geneem. Kapt. Lloyd Ramovha, woordvoerder van die Valke, het gesê die verdagtes, onderskeidelik 37 en 38 jaar oud, word verbind met ŉ transitorooftog wat verlede maand in Mitchells Plain plaasgevind het. Die wagte en bestuurder van die transitovoertuig het beweer hulle is deur ŉ onbekende aantal verdagtes oorval en van hul vuurwapens en sakke kontantgeld beroof. Geen skote is afgevuur nie en niemand is in die voorval beseer nie. “Nadat die twee veiligheidswagte vanoggend by die maatskappy se hoofkantoor in Milnerton vir diens aangemeld het, het lede van die Valke op die gebou toegeslaan en die twee in hegtenis geneem,” het Ramovha gesê. “Hulle sal Maandag in die Mitchells Plain-landdroshof verskyn op ŉ aanklag van gewapende roof.”